El president del grup parlamentari de Ciutadans a Catalunya, Carlos Carrizosa, ha assenyalat aquest diumenge que la possibilitat d'investir Carles Puigdemont com a resposta a la sentència del judici del procés és "absolutament impossible". El portaveu de Ciutadans ha afegit que la proposta, que el president Torra hauria plantejat al president del Parlament, el republicà Roger Torrent, és una maniobra "que no només revela la falta d'idees dels nacionalistes, sinó també la seva divisió". En una atenció als mitjans des de Santa Coloma de Gramenet, Carlos Carrizosa ha dit que la proposta d'un programa comú progressista del president espanyol Pedro Sànchez per intentar evitar noves eleccions és un acte de comèdia "per marejar la perdiu". El president del grup parlamentari de Ciutadans a Catalunya, Carlos Carrizosa, ha assenyalat que la possible investidura de l'expresident Carles Puigdemont, per tornar al capdavant de l'executiu català, és "absolutament impossible". Segons ha dit, "no es pot fer president a un senyor que es troba fugit de la justícia".  Carlos Carrizosa ha assegurat que Ciutadans mai tolerarà que el Parlament es torni a convertir un altre cop en el "Teatre Nacional de Catalunya" intentant aprovar coses que són "jurídicament impossibles". "I ells ho saben (que és impossible)", ha afegit. Segons el president del grup a Catalunya, l'independentisme es troba "dividit pel poder" i per veure qui preval després d'unes noves eleccions, que ells ja han demanat per la impossibilitat d'aprovar els pressupostos. Carrizosa també ha dit que les propostes  en diferents direccions que llancen els líders de JxCat i Esquerra "són modalitats i fases d'una baralla continuada pel poder".  Carrizosa s'ha mostrat sorprès "perquè els independentistes es creuen els intocables del procés". "Cada dia la diuen més grossa i aquí no passa res", s'ha queixat el líder de Cs posant el focus en la inacció del president espanyol, Pedro Sánchez. "Sempre mira cap a una altra banda", ha dit.  "Pedro Sánchez mai ha volgut un acord amb ciutadans" Carrizosa, que també és membre de l'executiva nacional del partit, ha assenyalat que el president espanyol Pedro Sánchez "mai ha volgut un acord amb ciutadans". L'exemple més clar és a Navarra, ha apuntat, on el PSOE va preferir no sumar-se a la coalició que han format amb UPN i PP. "Ell mai ha pretès fer un pacte amb Ciutadans. Nosaltres sabem qui és el seu soci preferent i amb qui governaran, que són aquells que volen pujar els impostos", ha destacat.  El líder de Ciutadans ha demanat a Pedro Sánchez que pari de seguir "atacant" els constitucionalistes i pactant "amb aquells que volen trencar Espanya". Segons Carrizosa, Sánchez hauria de pactar "amb els seus socis naturals", en referència a ells. També ha criticat el president espanyol d'intentar "descarregar la responsabilitat del seu fracàs" sobre la resta.

Summary: Cs defensa que investir Puigdemont és "impossible" i és una maniobra que revela la divisió de l'independentisme


L'Ajuntament de Girona vol conèixer quina és la realitat social i econòmica dels seus ciutadans per poder "filar prim" i implementar actuacions a partir del 2018 allà on sigui necessari. Per aconseguir aquesta "radiografia", s'ha elaborat una enquesta extensa amb una seixantena de preguntes d'àmbits com el laboral, l'econòmic o d'habitatge que es farà a 2.700 llars. L'objectiu és detectar situacions de vulnerabilitat però també "fortaleses". Una altra dada que els ha cridat l'atenció és que al 25% de les llars de la ciutat hi viu una sola persona.  Els preseleccionats de tots els barris rebran una carta i se'ls trucarà per saber si estan interessats a participar-hi. En les pròximes cinc setmanes, un equip de 14 enquestadors visitarà per parelles les llars i aclariran dubtes. La regidora de Drets Socials, Sílvia Paneque, ha reconegut que són conscients que és un "esforç" –cal més d'una hora per contestar l'enquesta- però que és una "eina estratègica" que "beneficiarà" tota la ciutat. Com a recompensa, els participants rebran dues entrades culturals per llar.

Summary: Girona farà 2.700 enquestes per tenir una "radiografia" social i econòmica de les llars i programar actuacions


El primer secretari del PSC, Miquel Iceta, ha defensat que el president del govern espanyol en funcions, Pedro Sánchez, no amenaça amb aplicar el 155 sinó que "adverteix i fa un recordatori". En una entrevista a Ràdio 4, Iceta ha assenyalat que és el Govern qui "amenaça" amb la desobediència institucional. "Això sí que sona a amenaces, l'altre és recordatori". Preguntat per la possibilitat d'un indult als polítics presos després de la sentència, Iceta ha considerat que "una mesura de gràcia és contradictòria amb dir 'Ho tornarem a fer' ". Tot i així ha admès que seria millor que estiguessin en llibertat però ha afegit que "cal respectar les sentències". Segons Iceta, és una "amenaça" que el Govern digui que la propera etapa serà de confrontació i, davant d'aquesta situació, ha defensat que el govern espanyol en funcions no faci veure com si no ho sent. El líder del PSC ha afirmat que els governs han de tenir previstos tots els escenaris però ha assegurat que no li consta que hi hagi un pla preparat per aplicar la llei de seguretat nacional, que implicaria que l'Estat assumís les competències dels Mossos. Pel que fa  la resposta a la sentència del Tribunal Suprem (TS), Iceta ha descartat un front comú amb JxCat, ERC, CUP i comuns. I ha argumentat que no veu possible un acord tenint en compte que el PSC, a diferència dels independentistes, defensa que cal acatar les lleis. Pel que fa a l'indult, ha recordat que alguns dels polítics presos ja han dit que no el voldrien demanar. Però preguntat per si ho podria fer una altra persona per a ells, Iceta ha respost que seria molt "estrany" tenint en compte que no el volen. De totes maneres, per a Iceta, la defensa del 'Ho tornarem a fer' és contradictòria amb mesures de gràcia com l'indult. "El que ha de donar l'indult ha de pensar que no es repeteix el que s'està perdonant", ha argumentat. Iceta ha defensat que el seu grup parlamentari no dona suport a la moció de censura de Cs contra el president de la Generalitat, Quim Torra, perquè "està condemnada al fracàs" i és una "operació de propaganda". Segons el líder del PSC, a Cs li convé que hi hagi "crispació i conflicte" i ha lamentat que sempre hagi estat "un partit a la contra".  Respecte al segon aniversari de l'1-O, el líder del PSC ha afirmat que l'1 d'octubre és un dia que "no hi ha res a celebrar" perquè "va ser un molt al dia per moltes raons".

Summary: Iceta defensa que Sánchez "recorda" el 155 davant "l'amenaça" del Govern amb la desobediència institucional


L'Assemblea Nacional Catalana (ANC) ha desvelat aquest divendres els seus plans de cara a la Diada de l'Onze de Setembre: omplir l'Avinguda Diagonal de Barcelona des de la plaça de les Glòries fins al Palau Reial. La presidenta de l'entitat, Elisenda Paluzie, ha demanat en la presentació de mobilització que aquesta sigui "un punt d'inflexió" per implementar el mandat del referèndum sobre la independència de l'1 d'octubre i per "aconseguir la República Catalana". El punt àlgid de la marxa serà a les 17.14 h quan es farà un silenci "expectant, no pas de sol", un moment en el qual s'abaixaran les pancartes i banderes, que culminarà amb una acció, que l'organització anomena "onada de so" i que consisteix en què els assistents facin sentir la seva veu progressivament des de la zona de Castillejos fins a l'escenari en forma d'ona sonora. La samarreta d'enguany, de color corall, s'inspira en el color de les brides de l'urna de l'1-O.

Summary: L'ANC convoca una manifestació "clàssica" per la Diada que ompli la Diagonal amb una "onada de so"


Arnaldo Otegi ha reaccionat a través de Twitter a l'empresonament de vuit membres del Govern destituït per l'executiu de Mariano Rajoy en el marc d'una investigació de l'Audiència Nacional per delictes de rebel·lió, sedició i malversació de fons públics. "Els qui no extradeixen torturadors del franquisme, empresonen els republicans catalans", ha escrit el polític basc. Al costat d'aquest text ha afegit: "El dissabte tots a Bilbao". A més, ha afegit una etiqueta en català a la piulada, que ha escrit en castellà i en basc: "#Llibertatpresospolitics".

Summary: Otegi: "Els qui no extradeixen torturadors del franquisme, empresonen els republicans catalans"


El Consell Comarcal del Segrià ha presentat aquest divendres un vídeo per promocionar el consum d'aliments de proximitat de la comarca, amb l'objectiu d'ajudar els petits productors a reactivar la seva activitat després de l'estat d'alarma per la pandèmia de la covid-19. El vídeo, que es difondrà a les xarxes socials de l'ens comarcal amb l'etiqueta #TotsFemSegrià, ha comptat amb el suport del Servei d'Ocupació de Catalunya (SOC). Hi han participat set petits productors de diferents sectors alimentaris i diversos municipis del Segrià, que expliquen el seu projecte i la seva trajectòria familiar. La iniciativa forma part del Pla Estratègic del Segrià i dona continuïtat a altres accions posades en marxa amb anterioritat. La majoria dels productors que hi surten treballen per tirar endavant petites empreses familiars i han continuat l'activitat generació rere generació i incorporant-hi elements d'innovació o valor afegit, amb una especial cura amb el medi ambient i el territori.  Els protagonistes del vídeo són Mel Can Toni (Seròs), melmelades i conserves artesanes El Tossalet (Almenar), formatges artesans Cal Quitèria (Almacelles), oli d'oliva verge extra Aresté Teixidó (Seròs), Mel de l'Oest (Aitona), vedella de criança i elaboració d'embotits Cal Sargaire (Almacelles), i melmelades, sucs i almívars Cal Kika (Aitona).  La iniciativa forma part del Pla Estratègic del Segrià i dona continuïtat a les accions que ja ha impulsat anteriorment l'Agent d'Ocupació i Desenvolupament Local (AODL) del consell comarcal amb l'objectiu de millorar la visibilitat i promocionar els productes locals, artesans i de qualitat i fomentar el consum de proximitat a la comarca del Segrià, com ara la publicació que es va fer a finals de març d'un directori de productors d'aliments de quilòmetre zero amb servei a domicili durant el confinament.

Summary: El Consell del Segrià publica un vídeo per promoure el consum de productes alimentaris de quilòmetre zero


El Parlament ha aprovat aquest dijous una moció que insta formalment el Govern a aprovar els projectes de llei necessaris per fer plenament aplicables les lleis suspeses recentment pel Tribunal Constitucional (TC). En un text inspirat en les conclusions de la cimera del passat 3 de maig entre Govern, partits, sindicats i entitats socials, JxSí ha proposat recuperar la vigència de la llei 24/2015 pel que fa a les mesures de lluita contra els desnonaments, suspeses ara fa tres setmanes per l'Alt Tribunal. La moció va més enllà i també reclama a l'executiu que presenti nous projectes de llei en l'àmbit de l'impost sobre els habitatges buits, en el de les nuclears i en el de la llei d'igualtat entre homes i dones, tres projectes també suspesos recentment pel TC. CSQP, PSC i la CUP han donat suport al text, que ha aconseguit una àmplia majoria de 97 diputats. El PPC (9) ha votat en contra de la moció, i C's (25) ha preferit abstenir-se.

Summary: El Parlament insta formalment el Govern a tornar a aprovar les lleis suspeses pel TC


La Plataforma d'Afectats per la Hipoteca (PAH) i el Sindicats de Llogaters han ocupat aquest dilluns la seu del PSC al carrer Pallars per reclamar que el PSOE "canvi" el seu posicionament respecte el decret llei sobre els contractes de lloguer. En concret, els manifestants exigeixen que el govern espanyol faci marxa enrere i no porti a votació al Congrés aquest dimarts el decret llei si aquest no inclou la regulació dels preus de lloguer dels habitatges. Una vintena activistes han accedit a la seu del partit al voltant de les onze del matí i s'han mostrat disposats a passar-hi la nit. Les dues plataformes alerten que no incloure la limitació de l'import dels arrendaments està generant uns "augments brutals" a Barcelona.

Summary: La PAH i el Sindicat de Llogaters ocupen la seu del PSC per instar el PSOE a limitar els preus dels arrendaments


El programa d'hospitalització domiciliària en salut mental a les comarques gironines ha atès 72 persones des que es va posar en marxa fa un any. L'Institut d'Assistència Sanitària va impulsar la iniciativa, que funciona com a prova pilot al Gironès i el Pla de l'Estany, amb l'objectiu d'atendre els pacients en el seu entorn familiar i social i reduir així "l'estigma i el trauma" que suposa un ingrés hospitalari. Del total de casos tractats, un 47,8% han estat per trastorns afectius; un 29,9% per trastorns psicòtics i el 22,3% restant per ansietat i altres problemes de salut mental. Els casos són derivats des de centre de salut mental, on es fa un seguiment ambulatori del pacient.  El programa està format per un psiquiatre i dos diplomats en infermeria que atenen uns deu casos simultanis. L'hospitalització domiciliària oscil·la entre les dues i les sis setmanes, amb més freqüència inicial de visites diàries que van disminuint progressivament a un o dos dies a la setmana.  Els professionals fan un tractament farmacològic, psicoterapèutic i la inclusió de la família. Es coordinen amb el centre de salut mental de la persona atesa i d’altres dispositius de la Xarxa de Salut Mental i Addiccions, si ho consideren necessari, hi incorporen altres recursos com ara els grups d'ajuda mútua (GAM),  els grups de veus o centres ocupacionals. El psiquiatre de l'equip, Nayef Fadel, assegura que la clau del sistema és la intervenció "individualitzada i flexible, pactada amb la persona, que es presta al tractament de manera voluntària". "El que podem arribar a fer amb la persona al lloc on viu difícilment es pot fer en un entorn hospitalari", afegeix.  El programa d’hospitalització domiciliària forma part del desplegament de nous recursos comunitaris que l'Institut d'Assistència Sanitària (IAS) va posar en marxa a finals del 2017. S'hi sumen, entre d'altres, els set equips PSI (Pla de Serveis Individualitzats), un programa d'atenció individualitzada dirigit a persones que tenen un trastorn mental sever.

Summary: El programa d'hospitalització domiciliària en salut mental de les comarques gironines atén 72 persones en un any


El conseller d'Interior, Jordi Jané, diu que trametran les diligències policials obertes pel cas del bus d'Hazte Oír al jutjat número 3 de Madrid, que ja en té d'obertes per aquest mateix afer. Jané ha explicat aquest divendres que s'han posat en contacte amb la Fiscalia especial de delictes d'Odi i la discriminació i que els ha "suggerit" emprendre aquesta mesura. El conseller assegura que els Mossos d'Esquadra han fet la seva feina aturant el vehicle a la sortida de Martorell i ha concretat que, a banda d'identificar els seus ocupants, han realitzat fotografies dels missatges difosos al vehicles i els han adjuntat a la documentació que faran arribar al departament de Treball. La mesura arribar després que aquest matí la consellera d'Acció Social, Dolors Bassa, hagi anunciat l'obertura d'un expedient sancionador al bus per considerar que vulnera la Llei 11/2014 contra l'homofòbia.

Summary: Interior enviarà les diligències del bus d'Hazte Oír a un jutjat de Madrid a instàncies de la Fiscalia de delictes d'odi


El Parc Natural de l'Alt Pirineu ha elaborat un cartell per conscienciar del perill d'allaus. L'objectiu dels nous cartells és fomentar la seguretat a la muntanya en època hivernal. Per una banda, es vol conscienciar del perill d'allaus i donar unes pautes bàsiques als visitants del Parc Natural de l'Alt Pirineu perquè puguin gestionar aquest risc i, per altra, incentivar que els practicants d'esquí de muntanya i raquetes de neu es formin en neu, allaus i rescat. Marc Garriga, director del Parc Natural de l'Alt Pirineu, ha explicat que s'ha optat per fer els cartells al detectar cada cop més un augment d'usuaris a la muntanya en zones que no són estacions d'esquí. Aquests cartells es distribuiran per refugis de muntanya, estacions d'esquí i municipis del Parc Natural de l'Alt Pirineu. A la Vall de Bonabé, s'ha optat per un cartell metàl·lic que es posa i es treu en funció del nivell d'allaus. Aquesta zona és molt propensa a patir fortes allaus que arriben fins a la pista i per precaució, en dies de perill d'allaus elevat, s'informa del tancament de la pista per aquest motiu. Aquests rètols es troben a la sortida d'Alós d'Isil i al refugi del Fornet. Sara Orgué ha estat l'encarregada de dissenyar el contingut del cartell. Orgué ha explicat que s'ha intentat que la informació sigui clara i molt bàsica per poder arribar al màxim de gent possible. Entre els continguts del cartell destaca: què són les allaus, com es produeixen, a quins llocs i que fa augmentar-ne el perill. El cartell també inclou els indrets on trobar el butlletí d'allaus actualitzat o els llocs on poder-te formar.

Summary: El Parc Natural de l'Alt Pirineu elabora un cartell per conscienciar del perill d'allaus


Un submarinista de 53 anys ha resultat ferit greu aquest divendres al migdia mentre feia submarinisme a Tossa de Mar (Selva). El telèfon d'emergències 112 ha rebut l'avís dels fets a les 13.31 i fins a la platja Mar Menuda de la població s'han traslladat diversos agents de la Policia Local i una ambulància i un helicòpter medicalitzat del Sistema d'Emergències Mèdiques (SEM). L'home ha patit una aturada cardiorespiratòria i els efectius mèdics li han practicat les maniobres de reanimació i l'han evacuat en helicòpter fins a l'Hospital Josep Trueta de Girona.

Summary: Un submarinista de 53 anys resulta ferit greu mentre feia submarinisme a Tossa de Mar


L'última mediació del període de consultes de l'Expedient de Regulació d'Ocupació (ERO) de Nissan ha començat aquest dijous amb la participació de la direcció, els treballadors i els representants del Departament de Treball, que es connectaran de manera telemàtica. El comitè d'empresa s'ha desplaçat a la planta de la Zona Franca per seguir la reunió que esperen que sigui "dura i llarga", segons ha dit el representant de la CGT, Javier Turrillo, a l'entrada. A banda de la mediació sobre l'ERO, sindicats i directius també es reuniran a les 15h00 amb el secretari general d'Indústria del ministeri, Raúl Blanco, i la directora general d'Indústria del Govern, Matilde Vilarroya, per estudiar les opcions de reindustrialització. Al llarg d'aquest mes de negociació, Nissan ha ofert ajornar el tancament fins al juny del 2021 o "més enllà" i no fer "acomiadaments traumàtics" aquest any si els treballadors desconvoquen la vaga indefinida i tornen a la feina. "Si vol tornar a obrir, l'empresa haurà de negociar. Si es tanca en banda, demà podem anar tots els treballadors al carrer", ha dit Turrillo.  L'automobilística proposa tornar a treballar després de l'agost per fer front a les comandes pendents i "solucionar" l'excedent de personal, però, segons ha explicat, els sindicats rebutgen acceptar qualsevol acomiadament "mentre no es pacti res en condicions".  Per seguir avançant en les alternatives industrials, els sindicats demanen allargar la negociació i que la multinacional nipona retiri l'ERO, que afecta 2.525 treballadors de les plantes de Zona Franca, Sant Andreu i Montcada i Reixac. "Avui posarem tota la carn a la graella perquè l'empresa entengui que estem disposats a negociar però en un clima on no tinguem l'ERO a sobre, podent acomiadar-nos en qualsevol moment sense pietat", ha afegit. Sobre la proposta d'indemnitzacions, assegura que lluitaran per unes compensacions "dignes" però diu que aquest punt ha de ser l'últim de la negociació, després de parlar de la reindustrialització i de trobar una fórmula que mantingui els llocs de treball. Segons els càlculs dels sindicats, el tancament de Nissan a afecta més de 20.000 persones. Precisament amb aquest objectiu la mediació s'intercalarà amb una reunió a quatre bandes entre la direcció, els sindicats, el ministeri d'Indústria i el Departament d'Empresa, que ha quedat fixada a les 15h00. A diferència d'anteriors ocasions, aquesta vegada els sindicats no han convocat una concentració de treballadors a les portes de l'edifici on es fa la mediació com a mesura de prevenció de la covid-19. Fonts sindicals apunten que davant la probabilitat que hi hagi algun "possible cas" de coronavirus han decidit no convocar per "prevenció i responsabilitat".

Summary: En marxa l'última mediació del període oficial de consultes pel tancament i l'ERO de Nissan


El president de la Generalitat, Quim Torra, ha demanat que la ciutadania, les institucions i les entitats liderin conjuntament amb el Govern la "resposta de país" després de les sentències. Torra ha assenyalat que es tractarà d'un moment "decisiu" i ha aprofitat per reclamar la "màxima unitat" de l'independentisme. "El que necessitem és justícia, i sabem que a Espanya no en trobarem", ha reblat el president. Tot plegat, en un 'Sopar Groc' al Palau de Fires de Girona on Torra no ha pogut assistir, i per això ha fet arribar el missatge amb vídeo. Just després se n'ha retransmès un altre en aquest cas de Carles Puigdemont, on l'expresident ha cridat a la ciutadania a mobilitzar-se un cop hagin passat les resolucions judicials.  Unes 250 persones han assistit aquest dissabte al vespre al 'Sopar Groc' organitzat per l'Assemblea Nacional Catalana (ANC) AL Palau de Fires de Girona. L'objectiu ha estat recaptar diners pels presos independentistes i els seus familiars. Durant l'acte, s'han passat diversos vídeos entre els quals els de Quim Torra i Carles Puigdemont. Els dos s'han referit a la sentència del Suprem en relació al judici del procés i han assenyalat que cal donar resposta al pronunciament del tribunal. Torra ha començat demanant que els presos "siguin lliures i els exiliats a casa". El president ha destacat la importància de la unitat de tot el món independentista per poder donar una "resposta de país". "Com a president de la Generalitat necessito saber que la ciutadania, que les institucions, que els ajuntaments, que les entitats liderin, amb el Govern evidentment aquesta resposta". Finalment, el cap del Govern ha lamentat que s'haurà d'anar a Europa a "buscar justícia", perquè a Espanya "no en trobarem". Per la seva banda, Carles Puigdemont ha deixat clar que no es rendiran i seguiran lluitant "on faci falta" per la llibertat dels presos i el retorn dels "exiliats". "Ho hem dit sempre, mentre hi sigueu nosaltres hi serem. Ens sentim legitimats i motivats en seguir defensant la idea del país on volem viure", ha reblat l'expresident. Per tot plegat, ha vaticinat que caldrà mobilitzar-se "sobretot després de la sentència". A més de Puigdemont i Torra a l'acte hi ha intervingut l'advocat de l'expresident i ara diputat al Congrés per Junts per Catalunya, Jaume Alonso Cuevillas, a més de l'humorista Toni Albà. Un èxit de convocatòria Des de l'ANC han destacat "el gran èxit" que ha tingut l'esdeveniment. En aquest sentit, el coordinador de l'entitat a Girona, Tavi Casellas, explica que "patia" perquè es tracta d'un cap de setmana on molta gent marxa de revetlla i a més el cost del sopar era de 45 euros. "No és barat, però la veritat és que estem molt contents de com ha reaccionat la gent". Per la seva banda, Ada Perellada la xef encarregada del sopar - juntament amb Toni Batllori - ha reivindicat els sopars grocs com un "lloc de trobada". "És molt important que estiguem junts, que ens trobem tot el moviment". L'àpat ha consistit d'uns entrants, una suprema de corball com a plat principal i unes postres de llimona. "Hem procurat fer-ho el més groc i econòmic", ha reblat Perallada.

Summary: Torra demana que ciutadania, institucions i entitats liderin amb el Govern la "resposta de país" després de les sentències


'¡Ave César!' dels Coen, la irreverent pel·lícula del superheroi 'Deadpool' i 'Anomalisa', estrenes destacades de la setmana  ACN Barcelona.-'El mal que els homes fan' és un thriller d'intriga sobre narcotraficants on l'acció passa a Mèxic, però està rodada íntegrament a Martorelles i arriba aquest divendres als cinemes. El film està dirigit per Ramon Térmens ('Joves' i 'Catalunya Über Alles') amb guió de Daniel Faraldo i rodada en anglès i es podrà veure subtitulada en català. En declaracions a l'ACN, Térmens ha explicat que amb 'El mal que els homes fan' ha volgut explorar "els límits de l'ésser humà i la violència i el que passa al món on hi ha molta violència fins i tot televisada". També s'estrena 'La corona partida', amb direcció de Jordi Frades, sobre les lluites de poder després de la mort d'Isabel la Catòlica. Altres estrenes destacades de la setmana són '¡Ave César!' dels germans Coen, la irreverent pel·lícula del superheroi de Marvel 'Deadpool' i el film d'animació 'Anomalisa'.  A 'El mal que els homes fan', un sicari i un metge, que treballen per un càrtel del narcotràfic, reben un paquet inusual: una nena de 10 anys, filla del cap d'una banda rival, a qui hauran de retenir fins que rebin l'ordre de matar-la i esquarterar-la o deixar-la en llibertat. L'única possibilitat que té la nena per sobreviure serà si en l'interior dels seus segrestadors hi queda una mica d'humanitat. El director ha assenyalat que en un primer moment ja volien sorprendre amb la manera que està feta, ja que està situada a Mèxic i rodada a Catalunya. "Crec que som els primers de la història", ha bromejat el director, que ha reconegut que el fet que tracti sobre narcotraficants a Mèxic només és un context per explicar la història.  Térmens ha manifestat que alguns personatges d''El mal que els homes fan' tenen límits i altres no i aquí està "la clau de la pel·lícula". La línia vermella queda representada per la nena que es troba en captiveri. Així mateix, el director ha recalcat que "hi ha molts conflictes interiors entre els personatges i conflictes externs que mouen el film cap endavant". La pel·lícula està protagonitzada per Daniel Faraldo, Andrew Tarbet, Sergio Peris-Mencheta,Priscilla Delgado, Nikol Kollars i José Sefami.  'La corona partida', amb direcció de Jordi Frades (Plats bruts, Jet Lag) i guió de José Luis Martín, està produïda per Televisión Española i Diagonal TV i protagonitzada per Rodolfo Sancho, Irene Escolar, Raúl Mérida i José Coronado. Després de la mort d'Isabel la Catòlica es donen temps d’incertesa i lluita pel poder. Felipe el Hermoso (Raúl Mérida) i Ferran d'Aragó (Rodolfo Sancho) es disputen la corona de Castella, deixant de banda a Joana (Irene Escolar), que és l'hereva del tron i la principal víctima de les disputes polítiques. Arriba a la gran pantalla el superheroi més irreverent de Marvel: Deadpool en la seva versió cinematogràfica protagonitzada per Ryan Reynolds, que ja tingut un gran èxit a Estats Units. Tim Miller relata la història de Wade Wilson, un antic membre de les forces especials convertit en mercenari. Després de sofrir una greu malaltia i d'avenir-se a ser part d'un experiment que li atorga el poder de curació accelerada, Wilson adopta l'alter ego de Deadpool i decideix amb les seves noves habilitat caçar l'home que gairebé destrueix la seva vida.  Tornen els Coen Els mítics germans Coen, creadors de pel·lícules antològiques com 'Fargo', estrenen aquesta setmana '¡Ave César!' amb un repartiment de luxe format per George Clooney, Scarlett Johansson, Channing Tatum, Ralph Fiennes, Jonah Hill i Josh Brolin. El film se situa a Hollywood als anys 50. Eddie Mannix és un detectiu dels estudis que treballa per evitar que les seves estrelles es fiquin en embolics. Tot es complica quan una banda segresta el galant Baird Whitlock.  John Wright estrena 'Robots 'La invasión'' amb els actors Gillian Anderson, Ben Kingsley, Callan McAuliffe i Milo Parker. Un grup de robots que arriben d'una llunyana galàxia han conquistat La Terra i tots els supervivents han estat confinats a les seves cases i han de portar implants electrònics. Si surten corren el risc de morir calcinats pels robots sentinelles que patrullen els carrers. Tenen franctiradors que són màquines de matar i el seu líder es fred i implacable. Un grup de joves intentarà posar fi al regnat dels robots amb un pla per acabar amb ells.   'El abrazo de la serpiente' és un drama amb tocs d'aventura dirigida per Ciro Guerra. Al film, Karamakate (Antonio Bolívar), un poderós xaman amazònic, viu aïllat voluntàriament a la selva. L'arribada d'un nord-americà botànic, Evan (Brionne Davis), li permetrà reconciliar-se amb el seu passat.  'Anomalisa' L'estrena d'animació de la setmana és 'Anomalisa' de Charlie Kaufman i Duke Johnson. El protagonista Michael Stone és un marit i pare respectat, autor de 'Permítame ayudarle a ayudarles', tot i això ell viu deprimit per la seva banal existència. Viatja a Cincinnati per oferir una conferència i descobreix una tímida comercial d'una pastisseria, que es diu Lisa, que podria ser l'amor de la seva vida –o no-. Lukasz Palkowski és el director de la polonesa 'Dioses'. Un biopic sobre el professor Zbigniew Religa, qui va fer el primer trasplantament de cor amb èxit a Polònia als anys 80, en contra de l'opinió dels seus col·legues i lluitant per tirar endavant la seva pròpia clínica. La pel·lícula es vol convertir en un homenatge a un individu extraordinari que es va atrevir a canviar les regles establertes trencant barreres morals, culturals i religioses.

Summary: 'El mal que els homes fan' de Ramon Térmens i 'La corona partida' de Jordi Frades arriben als cinemes


El titular d'Exteriors avisa el Govern que no hi pot haver referèndum" si no es canvia la Constitució  ACN Barcelona.-El ministre d'Afers Exteriors en funció, José Manuel García-Margallo, ha donat per fet que abans que acabi l'octubre s'haurà constituït un nou govern espanyol. "No en tinc cap dubte", ha assegurat en una entrevista aquest dijous a Catalunya Ràdio. El titular d'Exteriors no ha confirmat l'abstenció del PSOE però considera que "el sentit comú, la racionalitat, i el patriotisme aconsellen" que els socialistes "deixin governar" el PP, que va guanyar les eleccions del 26-J, ha recordat. En clau catalana, Margallo ha insistit que "no hi pot haver referèndum" mentre no es canvi la Constitució espanyola: "no pot sortir ni que 'no' ni que 'sí'", perquè l'escenari que planteja el Govern es "una hipòtesis, un futurible no possible".  El titular en funcions d'Exteriors s'ha mostrat convençut que hi haurà un nou govern espanyol abans no s'esgoti el termini per convocar eleccions de forma automàtica a finals d'octubre. Margallo no ha confirmat l'abstenció del PSOE –"ho han de dir ells"- però considera que "el sentit comú, la racionalitat, i el patriotisme aconsellen" els socialistes a "deixar governar" els populars. "Confio en el PSOE", ha insistit apel·lant a la Transició.  Margallo no ha deixat clar si repetirà com a ministre en un nou govern de Mariano Rajoy i ho ha deixat en mans del líder dels populars. "Ell farà l'executiu que cregui oportú", ha afirmat en una entrevista a Catalunya Ràdio.  En clau catalana, el titular d'Exteriors en funcions ha assegurat que la independència no és possible perquè és "contrària" a la Constitució i al dret internacional i perquè no derivaria en un reconeixement de l'eventual Catalunya estat. En apel·lar al principi d'integritat territorial de l'ONU, Margallo ha advertit el Govern que no hi pot haver referèndum mentre no es canviï la Constitució i sempre seguint els mecanismes que fixa la Carta Magna. "No és possible una DUI perquè no seria mai reconegut per Europa", ha afegit.  De fet, Margallo ha emmarcat el referèndum vinculat que proposa el Govern i el Parlament de cara la tardor vinent en "hipòtesis i futuribles no possibles" i ha assegurat que el cas d'Escòcia és diferent: "Oferir la mateixa solució a realitats diferents condueix a l'error". Margallo ha apuntat en aquest sentit que el Regne Unit està format per "nacions diferents que s'uneixen" en un tractat. "Nosaltres no? No", ha respost Margallo durant l'entrevista amb Mònica Terribas. El titular d'Exteriors en funcions també ha recordat que el Parlament britànic –on "pertany la sobirania"- va cedir la competència per fer-ho al Parlament escocès mentre que en el cas espanyol la sobirania resideix al poble i no a la cambra legislativa.  En aquest context, Margallo, que s'ha mostrat partidari de reformar el sistema de finançament i del principi d'ordinalitat, ha defensat Espanya "com una unitat" des de 1476 i ha apostat per "parlar" de nació cultural o històrica si d'aquests conceptes no se'n desprèn el dret a l'autodeterminació.  Sobre la polèmica per l'obertura d'alguns ajuntaments com el de Badalona pel 12-O, Margallo ha insistit en el respecte a la llei i ho ha exemplificat amb els horaris comercials que regulen l'obertura dels establiments. "Si no agrada, es canvia; mentre hi sigui s'ha d'acatar" la norma, ha assegurat. En aquest sentit ha demanat celebrar la jornada "com a festa de tota Espanya" i ha reblat irònic: "Trobar problemes on no n'hi ha té cert mèrit".

Summary: Margallo augura l'abstenció del PSOE "per sentit comú, racionalitat, i patriotisme"


L'Agència de Desenvolupament del Berguedà (ADB) ha creat una nova marca per incrementar la visibilitat del territori i atraure turistes i noves empreses. "La comarca pot créixer, tenim un arrelament molt fort i un sentiment de pertinença, però no ens volem quedar aquí", ha justificat el president de l'ADB, David Font. Sota l'eslògan 'El Berguedà Terra de Futurs', el nou logotip va adreçat a ajuntaments, empreses i col·lectius i conté una imatge simbòlica de la muntanya del Pedraforca –símbol de la comarca- i de la teulada d'un habitatge –en referència a la voluntat d'acollida-. Ha comptat amb la participació d'agents de diferents sectors en la seva elaboració i la voluntat és mostrar el territori com una zona "forta i cohesionada", ha afegit la coordinadora de l'àrea de turisme de l'ADB, Imma Espel.

Summary: El Berguedà crea una nova marca per atraure turistes i empreses al territori


El Tribunal Superior de Justícia de Catalunya (TSJC) ha estimat la sol·licitud de mesures cautelars interposada pel sindicat USPAC i ha requerit al Departament d'Interior de proveir els centres de treball dels Mossos d'Esquadra de mascaretes i altres materials de protecció, així com de tests de coronavirus per als agents del cos que hagin tingut contacte amb un positiu. En una interlocutòria, el tribunal ha demanat al Departament que ho faci "amb caràcter urgent i immediat", i que ho faci en qualsevol dependència on treballi el seu personal, inclosos els centres penitenciaris i els òrgans judicials. En concret, el TSJC demana a Interior que proveeixi els Mossos de mascaretes FPP2 i FPP3, d'ulleres de protecció, de guants, de roba impermeable i de contenidors de residus potencialment perillosos. També que faci una planificació de formació per als treballadors en la utilització dels equips de protecció individual indicats. A més, el tribunal reclama que Interior es proveeixi dels "tests suficients" per a l'avaluació del covid-19 dels membres del cos que hagin tingut contacte amb un positiu de coronavirus., així com que s'apliqui de forma "minuciosa" processos de descontaminació i eliminació de residus del material utilitzat i la desinfecció diària dels centres i vehicles de treball. El tribunal argumenta que l'estat d'alarma "no ha suspès els drets fonamentals a la salut, a la vida i a la integritat física", ni tampoc "el dret a la prevenció dels riscos laborals respecte del col·lectiu policial". I remarca que "és notòria l'existència d'una insuficiència de mitjans dels que es disposa". A més, constata que els membres de la policia "estan exposats a diari" com a serveis essencials i per les "funcions concretes de seguretat o ordre públic derivades de l'estat d'alarma". En aquest sentit, afegeix que l'expansió de l'epidèmia i la seva "ràpida transmissió" fan "difícil, si no impossible, imaginar una situació de major urgència que l'actual en l'adopció de mesures cautelars" per prevenir riscos. Buch "agraeix" al TSJC que els doni "més força" davant dels mercats El conseller d'Interior, Miquel Buch, ha "agraït" al TSJC la mesura cautelar que ha estimat perquè considera que això els dona "més força" per pressió els mercats per aconseguir el subministrament de material "el més aviat possible". Buch ha assegurat que seguiran treballant per aconseguir el material als mercats "amb la màxima intensitat, com fins ara", per posar-los a disposició de "tots" els treballadors públics.

Summary: El TSJC exigeix a Interior que doti els Mossos de material de protecció i tests de coronavirus amb caràcter "urgent"


L'Ajuntament de Tossa de Mar (Selva) té previst ampliar la instal·lació de càmeres de vigilància a diferents punts del municipi. L'any 2017 ja se'n van instal·lar set. D'aquestes, algunes eren lectors de matrícules i d'altres visualitzadors del trànsit, i es van posar a tres accessos i al nucli urbà. Abans de l'estiu, està previst que se n'instal·lin sis més amb les mateixes funcions. Concretament, a la zona del casc antic, passeig del mar, zona comercial, terminal d'autobusos i accés al municipi per Sa Gabarra. El consistori fa una valoració molt positiva d'aquests dispositius en matèria de seguretat. Així per exemple, s'emet un avís quan la càmera llegeix la matrícula d'un cotxe buscat per la policia.

Summary: Tossa de Mar instal·larà sis càmeres de seguretat en punts com el casc antic i el passeig marítim abans de l'estiu


L'operació ha està coordinada per l'Audiència Nacional, que ha ordenat escorcolls en una quinzena de clíniques més d'arreu de l'Estat ACN Barcelona.-Els Mossos d'Esquadra i la policia espanyola escorcollen aquest divendres al matí les seus d'iDental a Barcelona, Girona i Tarragona per ordre de l'Audiència Nacional, segons han confirmat fonts dels dos cossos policials. L'operació s'ha iniciat aquest matí, continua oberta i en alguna de les seus, com Tarragona, encara es podria allargar durant unes hores. No consta, de moment, si està previst practicar detencions. A banda dels registres a Catalunya, la policia també està escorcollant una quinzena de locals més de l'empresa arreu de l'Estat. Les clíniques dentals van tancar portes a principis d'estiu per sorpresa dels clients que tenien tractaments a mig fer i que es van començar a organitzar per reclamar solucions.  El mateix Col·legi d'Odontòlegs i Estomatòlegs de Catalunya (COEC) va presentar una querella contra la cadena pels presumptes delictes contra la salut pública, estafa i publicitat enganyosa. El Col·legi ja havia recollit al juny 630 reclamacions i els Mossos d'Esquadra unes 300 denúncies. Paral·lelament, poques setmanes després, un grup d’afectats per iDental a Barcelona es va concentrar a les portes de la seu del Departament de Salut per reclamar a la Conselleria i a altres institucions públiques que els donin suport amb la lluita per a recuperar els seus historials mèdics, ja que sense aquests els antics pacients de la clínica no poden ni demandar ni seguir el tractament que la companyia no va acabar.  Per la seva banda, l'Agència Catalana de Consum (ACC) va demanar a les entitats financeres que s'abstinguin de cobrar qualsevol quota pels serveis promesos per la clínica i que resolguessin els contractes de crèdit signats pels clients.

Summary: Els Mossos d'Esquadra i la policia espanyola escorcollen les seus d'iDental de Barcelona, Girona i Tarragona


La gran carpa del Festival Internacional del Circ Elefant d'Or ja bull amb tots els assajos dels 88 artistes que hi prendran part. El proper dijous comença la setena edició del certamen, la primera que es fa a Girona. A hores d'ara, el festival ha venut més de 25.000 entrades de les 30.884 que hi havia a la venda. El gruix dels espectacles venen de països de l'òrbita soviètica. Precisament, un els primers entrebancs que ha hagut d'afrontar el festival ha estat aconseguir els visats pels artistes de llocs com Corea del Nord o Turkmenistan. "Al final avui ha arribat el darrer artista que faltava", ha celebrat el director de l'esdeveniment, Genís Matabosch. El festival ha acampat al Camp de Mart de Girona amb un desplegament que inclou sis carpes que ocupen gairebé 4.500 metres quadrats.  Els nervis de l'estrena ja es comencen a respirar al Festival Internacional del Circ de Girona. Les sis carpes que integren l'estructura física del festival estan plenes d'operaris i artistes que treballen perquè l'espectacle comenci aquest dijous i tot estigui en ordre. Aquest dimarts, els artistes han treballat ja per polir els seus números i adaptar-los a la pista instal·lada al Camp de Mart gironí. Tota la infraestructura ocupa 4.482 metres quadrats repartits en sis carpes, dues de gegants i quatre d'auxiliars. A l'espera de la inauguració del dijous, l'organització ha explicat que ja s'han venut més de 25.000 entrades de les 30.884 que s'han posat a la venda. Això suposa sobrepassar ja el 80% d'aforament en els espectacles. Com és habitual, el certamen fa tres propostes. D'una banda hi haurà els espectacles Blau i Vermell, que duren dues hores i mitja i són les semifinals. La gran final és l'espectacle Or, que es farà el proper dilluns a dos quarts de nou del vespre. Abans del primer espectacle, el festival ja ha hagut de superar alguns obstacles. Un dels principals ha estat aconseguir que arribin amb visats els 88 artistes de divuit països diferents. "Al final avui ha arribat l'últim", explicava Genís Matabosch a la premsa. La carpa on fan vida ja estava plena de gom a gom amb totes les companyies aquest dimarts. Matabosch ressalta que els visats més complicats han estat els d'un artista de Turkmenistan i els de les companyies de Corea del Nord. Tot i els temors que la situació internacional passés factura, al final tots ells han pogut arribar. Un altre repte del certamen és fer arribar tot el material que necessiten per als seus espectacles. "Hi ha un camió que ha vingut directament de Moscou travessant tot Europa fins a Girona", relata el director. A data d'avui, la logística no ha jugat cap mala passada i l'engranatge del festival segueix el ritme per tenir-ho tot a punt. L'any més exigent El Festival Elefant d'Or arriba aquest dijous a Girona amb la setena edició, la primera que es fa a la ciutat. El fil conductor del certamen és la celebració dels 250 anys del circ modern. Per aquesta raó, el càsting d'artistes és "el més exigent de totes les edicions" segons explica el seu director. Entre les posades en escena úniques al món hi ha els "cinc salts mortals" d'un artista de Corea del Nord. A més, el circ de Pyongyang suma en un mateix número  un gronxador rus, la barra fixa i la bàscula. Entre d'altres, també hi ha un número de jocs de malabars amb els peus fent servir altres persones, que executa una companyia xinesa. Patins acrobàtics, escales aèries, icaris, equilibris, contorsió extrema o un home forçut són algunes de les diferents tipologies de números que es podran veure entre el 22 i el 26 de febrer al certamen gironí. Reconciliar-se amb el circ Matabosch confia que el festival permeti reconciliar els espectadors amb el circ. "Volem que la gent descobreixi un circ d'excel·lència", ressalta el director, que també vol fer oblidar a la gent "el circ que els va fer perdre la confiança amb aquesta tipologia d'arts escèniques". Les 24 propostes comparteixen el fet de ser inèdites, com a mínim, a l'Europa occidental. L'objectiu de totes les atraccions és "deixar bocabadats" tots els espectadors, afirma el director. La carpa ubicada al Camp de Mart de Girona espera el debut del festival el proper dijous a dos quarts de nou de vespre.

Summary: El Festival de Circ Elefant d'Or ja ha venut 25.000 entrades apostant per espectacles procedents de l'òrbita soviètica


L’immoble tindrà 17 plantes i se situarà al districte de Sant Martí de la capital catalana ACN Barcelona.-Colonial invertirà 32 milions d’euros en la construcció d’un edifici de 24.500metres quadrats i 17 plantes a Barcelona, segons ha anunciat la immobiliària en un comunicat aquest dilluns. El projecte estarà finalitzat en 2018 i ja va representar el 2016 una inversió de 77 milions d’euros en el moment de l'adquisició dels terrenys, situats al carrer Ciutat de Granada, al districte de Sant Martí de Barcelona. L'immoble serà desenvolupat per Batlle i Roig Arquitectura i constarà de 17 plantes diàfanes sense columnes. La immobiliària Colonial compta amb més de 850.000 metres quadrats quadrats a Barcelona, Madrid i París, valorats en prop de 8.000 milions d’euros, que compten amb una ocupació del 97% "En un mercat amb escassetat d'oferta d'oficines, la simple injecció de metres quadrats no garanteix l’ocupació, ni la consolidació de la demanda. El mercat demana i reclama productes d'alt valor afegit que integrin altes prestacions en sostenibilitat, ubicació, serveis i eficiència en l'ús de l'espai. Només d'aquesta manera una ciutat pot capturar la creixent demanda d'oficines i consolidar-se com destí i seu de grans empreses en el concorregut i competitiu mercat d'oficines europeu", ha explicat el soci i director de Business Space de Cushman & Wakefield Espanya, Javier Bernades, en un comunicat. Cushman & Wakefield serà la responsable de comercialitzar les oficines de l’edifici. L’Ajuntament valora positivament l’anunci L'ajuntament de Barcelona ha valorat positivament l’anunci de Colonial. El tinent d'alcaldia d'Empresa, Cultura i Innovació, Jaume Collboni, ha declarat que “és una bona notícia” per a la capital catalana, que “posa de manifest el dinamisme i l'atractiu econòmic de la ciutat” i que “està en la línia de les informacions de què disposa el govern municipal d'un increment de demanda per establir noves activitats empresarials a Barcelona".  El tinent d'alcalde també ha destacat que "es demostra l'encert que va suposar l'aposta al seu dia pel districte tecnològic del 22@, una aposta que ja ha donat molt rendiment i que continua donant fruits en l'actualitat". En aquest sentit, Collboni ha afegit que "la notícia ens anima a continuar treballant per la conversió del model econòmic de Barcelona cap a un model més just, competitiu i sostenible i que contribueixi a crear llocs de treball de qualitat". Segons el darrer informe municipal, actualment hi ha 8.823 empreses instal·lades al 22@ que donen feina a 93.000 persones.

Summary: Colonial invertirà 32 milions d’euros en la construcció d’un edifici de 24.500 metres quadrats a Barcelona


Igualada homenatjarà de manera permanent els deu igualadins deportats després de la Guerra Civil als camps de concentració nazi i morts en captivitat durant la IIa Guerra Mundial. La ciutat ha decidit sumar-se a la iniciativa 'Stolpersteine', un terme alemany que es tradueix com a "pedres al camí", impulsada per l'artista Günter Demnig. Les 'Stolpersteine' són llambordes de formigó de 10x10 centímetres, amb una fulla de llautó al capdamunt on s'hi graven les dades de cada persona. L'alcalde d'Igualada, Marc Castells, ha explicat que normalment es col·loquen davant les cases on van viure els deportats, però en el cas igualadí, com que es desconeix, s'ha optat per instal·lar-les a la plaça de l'Ajuntament. El batlle ha explicat que la col·locació es farà el proper 26 de gener amb la presència de l'artista i s'acompanyarà amb un acte on la música hi tindrà un paper rellevant. L'alcalde d'Igualada, Marc Castells, ha explicat que cada llamborda és "única i feta especialment per homenatjar cadascuna de les víctimes". El batlle ha explicat que l'objectiu de la iniciativa és "fer aturar" el vianant i que recordi la persona desapareguda, assassinada o torturada, perquè "reflexioni" al voltant d'uns fets que van marcar "amb horror" el segle XX a Europa.  En l'acte d'instal·lació de les llambordes 'Stolpersteine', a banda de l'artista Günter Demnig, també es comptarà amb la presència del director del Memorial Democràtic, Plàcid Garcia-Planas. Castells ha explicat que els descendents de les víctimes que s'ha pogut localitzar també han estat convidats a l'acte del proper 26 de gener. De fet, el nét d'un dels desapareguts intervindrà en un homenatge que el batlle igualadí ha dit que serà "lluït, sensible i emblemàtic". Segons ha explicat l'alcalde, i d'acord amb la informació que s'ha pogut recollir, els deu igualadins que seran recordats amb la iniciativa de les plaques 'Stolpersteine' són Jesús Cano (nascut el 1916, exiliat i deportat a Mauthausen el 1941 i mort el mateix any a Gusen), Josep Fàbregas i Pons (nascut el 1905, exiliat el 1939, deportat a Mathausen el 1941 i mort el mateix any a Gusen), Joaquim Gil i Abella (nascut el el 1902, exiliat el 1939, deportat a Mauthausen el 1940 i mort el 1941 a Gusen), Agustí Gomis i Valls (nascut el 1885, exiliat el 1939, deportat a Mauthausen el 1940 i mort el 1941 a Gusen), Ginés González Ginés (nascut el 1918, exiliat el 1939, deportat a Mauthausen el 1940 i mort el 1941 a Gusen), Celestino Moreno Zamora (nascut el 1911, exiliat el 1939, deportat a Mauthausen el 1941 i mort el 1942 a Gusen), Ginés Moreno Zamora (nascut el 1917, exiliat el 1939, deportat a Mauthausen el 1941 i mort el mateix any al castell de Hartheim), Emili Ribera i Casellas (nascut el 1911, exiliat el 1939, deportat a Mauthausen el 1941 i mort el mateix any a Gusen), Miquel Tirado Franco (nascut el 1898, exiliat el 1939, deportat a Mauthausen el 1941 i mort el mateix any a Gusen) i, finalment, Salvador Vidal i Claramunt (nascut el 1917, exiliat el 1939, deportat a Mauthausen el 1941 i mort el mateix any a Hartheim). En el cas de Frederic Freixas i Escudé i Pau Massó i Cuadras, també igualadins, ells van sobreviure a l'internament i van ser alliberats pels aliats l'any 1945. A banda, l'alcalde ha explicat que es té constància que fins a quatre anoiencs més van morir en els camps de concentració i tres van sobreviure. Actualment hi ha més de 50.000 'Stolpersteine' a més de 1.800 localitats d’una vintena de països europeus, com Alemanya, França, Bielorússia, Noruega, Àustria, Itàlia o Grècia. El 2015, Navàs va ser el primer municipi català a adoptar-les, i aquest 2017 s'hi sumaran Igualada i Manresa.

Summary: Igualada homenatjarà els deu ciutadans que van perdre la vida als camps nazis amb la instal·lació de plaques 'Stolpersteine'


Més d’un miler de persones han participat aquest divendres al vespre a les portes del centre penitenciari de Mas d’Enric, al Catllar (Tarragonès), en l’acte unitari ‘Un any del segrest del Govern’, que s’ha fet simultàniament a les presons de Lledoners i de Puig de les Basses. A la presó tarragonina, on hi ha reclosa l’expresidenta del Parlament Carme Forcadell, els manifestants han demanat llibertat per als “presos polítics” i han denunciat la “venjança” de l’Estat. Els assistents també han cridat a favor de fer una vaga general i d’obrir les presons. El vicepresident del Govern, Pere Aragonès, i la consellera de la Presidència, Elsa Artadi, que han visitat Forcadell, s’han adreçat al púbic i han cridat a la unitat i a la mobilització.

Summary: Centenars de persones clamen per la llibertat dels presos i contra la “venjança” de l’Estat a les portes de Mas d’Enric


Els Mossos d'Esquadra han desarticulat un grup criminal que robava en domicilis amb el 'mètode del marcador'. Els lladres utilitzaven fils de cola pràcticament imperceptibles entre la porta i el marc per senyalar habitatges en poblacions com Olesa de Montserrat, Abrera o Sant Andreu de la Barca, al Baix Llobregat. L'operació policial ha permès detenir tres homes de nacionalitat georgiana, amb edats compreses entre els 33 i els 48 anys, considerats autors de set robatoris amb força en domicilis i acusats de preparar-ne desenes més mitjançant la col·locació de 'marcadors' a les portes dels habitatges. La col·laboració ciutadana va ser clau per alertar dels marcadors de cola i iniciar una investigació que va començar el passat mes de juny i es va concloure el 4 de setembre amb l'entrada als domicilis dels membres més actius del grup criminal, situats a Barcelona i Sabadell. En els pisos dels pispes, els investigadors hi van trobar més de 200 objectes sostrets, sobretot joies, rellotges i dispositius electrònics, que ja s'han començat a retornar als seus propietaris, així com els tubs de cola que utilitzaven per marcar les portes i diversos jocs de rossinyols que servien per obrir els panys sense provocar-hi danys. La detecció d'una gran quantitat de marcadors va evitar que es produïssin desenes de robatoris a la Garriga, Vic, Sant Joan de Vilatorrada, Abrera, Sant Andreu de la Barca i Olesa de Montserrat. Els tres arrestats van passar el dia 6 de setembre a disposició judicial i la titular del jutjat d'Instrucció 3 de Manresa en va decretar la llibertat amb càrrecs. El mètode del 'marcador amb cola' Es tracta d’un modus operandi molt elaborat que el crim organitzat georgià utilitza per tot Europa. En una primera fase, els lladres marquen els pisos als quals volien accedir i col·loquen uns fils de cola pràcticament imperceptibles entre la porta i el marc. Unes hores o dies més tard duen a terme la segona i última fase del robatori: si els fils de cola estan intactes significa que no hi ha ningú al pis i, per tant, tenen via lliure per entrar-hi i consumar el robatori amb tranquil·litat. En cas contrari, els membres del grup desarticulat desisteixen de fer-lo. Mitjançant l’ús de rossinyols, els autors eren capaços d’obrir els panys de manera ràpida i sense deixar-hi cap senyal. No obstant, el fet que el pla criminal s'executi en dues fases dona a la policia l'oportunitat d'esbrinar quin entramat hi ha al darrere dels robatoris. És per això que els Mossos d’Esquadra fan crides a trucar al 112 en el cas que algú trobi en els pisos de la seva finca 'marcadors' a les portes dels pisos, ja siguin fets amb fils de cola o amb peces petites de plàstic, que són més habituals.

Summary: Desarticulat un grup criminal que robava en domicilis fent 'marcadors de cola'


Un 22% del total de consultes que es fan al dermatòleg es resol en la primera visita, segons un estudi presentat en el congrés de l'Acadèmia Espanyola de Dermatologia i Venereologia (AEDV) que se celebra aquesta setmana a Barcelona. Segons aquest estudi, liderat per la unitat de recerca de l'acadèmia, el 31% de les consultes corresponen a lesions quístiques o tumorals benignes. A més, remarquen que cada mes visiten la consulta del dermatòleg més de 600.000 pacients a tot l'Estat, cosa que suposa que, de mitjana, cada dermatòleg atén 28 pacients al dia. Això provoca, segons denuncia l'AEDV, que el temps que cada metge dedica a un pacient estigui "compromès", i reclamen una millor planificació en l'assistència i més recursos per millor aquesta "saturació". El president de l'Acadèmia, Pedro Jaén, ha demanat "buscar estratègies dirigides a millor l'eficàcia del sistema com podria ser l'aplicació generalitzada a nivell estatal de documents de consens liderats per dermatologia i vies de comunicació més eficaces amb atenció primària". També ha apuntat com una altra via per millorar la gestió de les consultes dermatològiques un major ús de la teledermatologia. "Hi ha malalties dermatològiques com la psoriasi, la dermatitis atòpica o la hidroadenitis supurativa que minven greument la qualitat de vida del pacient", ha alertat Jaén, mentre el càncer de pell "pot posar en risc la seva vida si no es detecta a temps". Per això, ha reclamat "l'eficàcia" del sistema com a "fonamental per oferir una atenció clínica de qualitat". Un altre estudi realitzat en el marc del mateix congrés mostra que un de cada quatre pacients amb psoriasis està actualment sense tractament. D'aquests, el 52% es troba en una fase moderada o greu de la malaltia. Segons els autors del treball realitzat per l'entitat Acció Psoriasis, les persones que pateixen aquesta patologia estan poc tractades. Només un de cada deu sent que té sota control els brots, i prop d'una tercera part dels pacients en tractament diu que no està satisfet amb el mateix. En aquesta enquesta han participat 1.265 persones.

Summary: Els dermatòlegs denuncien "saturació" en les consultes amb una mitjana de 28 pacients diaris


L'ANC ha demanat "coherència estratègica" als partits independentistes de cara a unes possibles eleccions espanyoles anticipades. En una roda de premsa a la seu de l'entitat, la seva presidenta, Elisenda Paluzie, ha remarcat que l'estratègia de l'Assemblea passa per no esperar "res" de l'Estat i entendre que la independència de Catalunya només se la guanyaran els propis catalans. "Les eleccions espanyoles s'han de jugar amb aquesta clau", ha apuntat, tot i que ha negat que l'ANC es plantegi reclamar als partits independentistes que no es presentin als comicis. Sigui com sigui, Paluzie ha defensat que el "centre d'actuació" és al Parlament i no al Congrés. Paluzie també ha celebrat que ERC i PDeCAT impedissin la tramitació dels pressupostos de l'Estat, ja que el govern espanyol, al seu parer, no ha fet cap oferta política per a Catalunya. En aquest sentit, la presidenta de l'ANC ha subratllat que els partits independentistes a Madrid han d'utilitzar "sempre" la seva "minoria de bloqueig", també en una hipotètica nova legislatura al Congrés. El president espanyol, Pedro Sánchez, reunirà aquest divendres el Consell de Ministres, on previsiblement anunciarà una nova convocatòria electoral, que podria tenir lloc el 28 d'abril. Campanya de 100.000 euros D'altra banda, l'ANC ha concretat que destinarà un pressupost de 100.000 euros a la campanya internacional per denunciar el judici de l'1-O. D'aquests diners, l'entitat ja n'ha obtingut 25.000 amb donatius. l'Assemblea ha presentat el videoclip de la cançó 'Als teus ulls', que el compositor i activista anglès Peter Gabriel ha cedit per a la campanya que defensa que l'autodeterminació "és un dret i no un delicte".

Summary: L'ANC demana "coherència estratègica" als partits independentistes de cara a unes possibles eleccions espanyoles


El Departament d’Agricultura, Ramaderia, Pesca i Alimentació (DARP) va concedir l’any passat 14 milions d’euros en subvencions a 497 joves que havien sol·licitat ajuts per incorporar-se a l'activitat agrària en la convocatòria del Contracte Global d'Explotació del 2016. El febrer passat es van resoldre 342 expedients favorables fins a esgotar el pressupost disponible, de 9'89 milions. Ara, en haver ampliat el pressupost, s’han resolt ajuts per a 155 nous titulars d’explotació, amb 4'12 milions més. Des del Govern es considera que aquest ajut és un instrument “cabdal” per afavorir el relleu generacional i la modernització del sector agrari.  Per àmbits territorials, a la demarcació de Barcelona s’han concedit 42 ajuts per un valor d’1.145.000 euros. A la Catalunya Central se n’han donat 79 per 2.245.000. A les comarques gironines n’hi han anat a parar 48 per 1.360.000. A Ponent 196 per 5.570.000. Al Camp de Tarragona 51 per 1.435.000. I a les Terres de l’Ebre 81 per 2.229.999,50.    L'ajut per a la primera instal·lació de joves agricultors i agricultores de la convocatòria 2016 està inclòs en el Programa de Desenvolupament Rural (PDR) 2014-2020 i cofinançat pel Fons Europeu Agrícola de Desenvolupament Rural (FEADER).

Summary: Agricultura va destinar 14 MEUR el 2016 a ajuts per incorporar 497 joves a l'activitat agrària


L'índex de victimització de Barcelona, que es refereix als barcelonins que asseguren haver estat víctimes d'un delicte el passat any, ha pujat 1,6 punts el 2016, arribant al 24,9%. La taxa ha baixat a Ciutat Vella 5 punts, però ha pujat a districtes com Sarrià-Sant Gervasi o Sant Andreu, amb increments d'entre cinc i sis. El marge d'error, però, és del 7%. La primera categoria de victimització és la de la seguretat personal, on creixen els enquestats que diuen haver patit el robatori de la bossa o de la cartera, des del 5,2 fins al 6%. El comissionat de Seguretat de l'Ajuntament, Amadeu Recasens, ha atribuït aquests resultats a la massificació de l'espai públic fruit del turisme. Ara bé, els ciutadans de Barcelona aproven la seguretat a la ciutat i al barri amb les notes més altes des del 1999, un 6,3 i un 6,5, respectivament.

Summary: L'índex dels barcelonins que asseguren haver estat víctimes d'un delicte puja 1,6 punts i arriba al 24,9%


Adif Alta Velocitat ha licitat per 5 milions d'euros un contracte d'obres per desenvolupar l'estructura i els accessos de l'estació de La Sagrera en un termini de sis mesos. El projecte inclou les instal·lacions no ferroviàries dels futurs túnels de les línies d'ample convencional Barcelona-Granollers i Barcelona-Mataró. Concretament, es tracta d'instal·lar els elements de protecció i seguretat dels túnels, les sortides d'emergència i els locals tècnics associats d'acord amb la normativa europea. Les obres per tant inclouen la instal·lació de subministrament elèctric, enllumenat, senyalització d'emergència, passamans als passadissos d'evacuació, xarxes hidratants i la xarxa de comunicació d'emergència.

Summary: Adif Alta Velocitat licita per 5 milions d'euros les obres d'estructures i accessos a l'estació de La Sagrera


El director de cinema Ventura Pons va començar a rodar el passat 19 d'abril la seva nova pel·lícula 'Oh, quina Joia!' amb Teresa Gimpera i Ricard Farré com a protagonistes i un repartiment internacional "de luxe", segons ha informat aquest divendres la productora. El rodatge de la pel·lícula, la número 28 de la filmografia de Ventura Pons, es fa en català, anglès i espanyol i es realitza entre Valls, Barcelona, Bellaterra, Sant Pol de Mar i Los Angeles. Es preveu que s'acabi de rodar al proper juny. La productora recorda que 'Oh, quina Joia!' suposa el retorn de Ventura Pons a la comèdia, "el gènere més estimat pel públic". "Després d'haver passejat en els meus anteriors treballs, el meu interès narratiu entorn de temes més transcendents, més dramàtics, he sentit novament la crida de la comèdia", assegura Pons. El director explica que creu "cegament" en el repartiment i que s'ha sentit "fascinat" per les possibilitats de fer "una simbiosi amb un tipus d'humor basat en aquests éssers, diferents, propers i llunyans, fràgils en el fons, en la lluita quotidiana en uns mons tan diferents". El film està farcit de Shakespeare i de bona música, i el repartiment està format per Josep Maria Pou, Pedro Ruiz, Montserrat Carulla, Joan Pera, Amparo Moreno, Alex Casanovas, Rosa Vila, la cubana Marieta Sánchez, la britànica Minnie Marx i els nord-americans Eric L. Goode i Francis Mc Gill.

Summary: Ventura Pons roda la comèdia 'Oh, quina Joia!' amb Teresa Gimpera i Ricard Farré com a protagonistes


La carretera C-16 restarà tallada tota la setmana en sentit Berga perquè els tècnics de carreteres puguin arreglar els desperfectes a la via, sobretot a la tanca, que ha causat l'accident d'un camió aquest dimarts a les 4 de la matinada a la Nou de Berguedà. El trànsit es desviarà per la comarcal 1411z. El camió, que anava carregat d'escorça de pi, conduïa direcció Puigcerdà quan ha xocat contra un talús i, després de fer un cop de volant, ha quedat totalment bolcat i la cabina ha quedat penjant fora de la via, per sobre del riu Llobregat. Així ho ha relatat el mateix camioner a l'ACN, qui ha explicat que, al cap de deu minuts de patir l'accident, ha arribat un altre camioner que ha estat qui ha alertat els Mossos d'Esquadra.  El conductor del tràiler, que ha sortit il·lès de l'accident, ha hagut de ser rescatat pels Bombers, ja que la cabina del vehicle ha quedat suspesa fora de la carretera i cap per avall. Segons ha relatat ell mateix, els Bombers han trigat més d'una hora a treure'l de la cabina per la dificultat dels treballs i l'han hagut de lligar amb un arnés i rescatar-lo amb una autoescala.  El mateix conductor ha explicat a l'ACN que, quan ha patit l'accident, feia deu minuts que conduïa després de passar la nit a Cercs. Segons el seu relat, a l'alçada de la Nou de Berguedà hauria desviat un moment la mirada de la carretera i això ha provocat que el camió xoqués contra un talús. A conseqüència del xoc, el conductor ha fet un cop de volant que ha provocat que el camió bolqués i quedés totalment travessat a la via. L'home també ha explicat que té més de vint anys d'experiència com a conductor de camions i que és el primer sinistre que pateix.  Els Mossos d'Esquadra preveuen que al llarg d'aquest dimarts es pugui restablir la circulació al carril que va direcció Puigcerdà, mentre que el carril direcció Berga es mantindrà tallat tota la setmana per arreglar la tanca i els vehicles es desviaran per la C-1411z.

Summary: La C-16 estarà tallada tota la setmana en sentit Berga per arreglar els desperfectes a la via per l'accident d'un camió


El Tribunal d'Apel·lació de Gant ha evitat aquest dimarts pronunciar-se sobre l'extradició al músic mallorquí Josep Miquel Arenas, àlies Valtònyc, a l'espera d'una consulta "tècnica" al Tribunal de Justícia de la Unió Europea, amb seu a Luxemburg. Segons ha explicat l'advocat de Valtònyc, Simon Bekaert, els jutges volen saber quina llei espanyola sobre enaltiment del terrorisme cal aplicar al cas del raper, si la del 2012, quan es van fer les cançons per les que se l'acusa, o la del 2015, que és "més severa". "El tribunal vol saber quina llei espanyola hem de considerar, la del 2015 o la que hi havia el 2012, i ha demanat a Luxemburg una resposta", ha dit Bekaert. Un cop tinguin la resposta de Luxemburg, decidiran sobre "el fons de la qüestió", ha afegit.  Ara, el cas queda ajornat fins el 22 de gener, però els advocats veuen "poc probable" que ja hi hagi resposta de Luxemburg aquell dia.

Summary: El Tribunal d'Apel·lació de Gant evita per ara decidir sobre Valtònyc a l'espera d'una consulta a Luxemburg


Ciutadans veu els 4 diputats com una prova que el partit "no té sostre" i el PSC lamenta que el "vot útil" no els hagi permès aconseguir el segon escó ACN Girona.-Eufòria i crits de "president". Així han rebut els simpatitzants de Junts per Catalunya (JxCAT) els resultats a les comarques gironines. La seva cap de llista, que s'estrenava en la política, Gemma Geis, ha subratllat que a la demarcació "ha guanyat la candidatura del president legítim" i que han "derrotat el 155". "Hem nascut fa tres setmanes i hem guanyat les eleccions", ha afegit Geis. Qui també ha viscut amb molta alegria els resultats d'aquest 21-D ha estat el cap de llista de Ciutadans, Jean Castel, que ha enviat un clar missatge als independentistes demanant-los que "no tornin a parlar en nom del poble". També s'ha referit als quatre escons assolits tot dient que "és un èxit estrepitós" que demostra que el partit "no té sostre". Per la seva banda, el cap de llista del PSC, Rafel Bruguera, ha lamentat no haver assolit el segon escó que s'havien marcat i ho ha atribuït al fet que "una part important del vot útil no independentista ha anat a Ciutadans". Moments inicials de contenció i, poc després, eufòria desfermada a l'Hotel Ultònia de Girona on Junts per Catalunya (JxCat) celebrava la nit electoral. La victòria de la formació ha estat clara  malgrat que el darrer moment han perdut el vuitè diputat. Els assistents han rebut a la candidata, Gemma Geis, a crits de "president Puigdemont" i "independència". Entre ells, hi havia la dona de Carles Puigdemont, Marcela Topor. Visiblement emocionada, Geis ha iniciat el seu discurs afirmant que malgrat el recent "naixement" de la formació, han guanyat les eleccions a les comarques gironines. "Ha guanyat la llista del president legítim", ha afegit.  La candidata gironina, que s'ha estrenat aquests comicis en el món de la política, ha assegurat també que la victòria del "bloc independentista" ha "derrotat" el 155 i ha afirmat que això els ha de donar "forces" perquè torni el "president legítim". Geis també ha tingut paraules d'agraïment per a totes les persones que li han donat suport en les darreres setmanes i ha demanat als presents que li segueixin fent "confiança".  La cap de llista també s'ha referit a altres formacions assegurant que, malgrat utilitzar altres recursos, JxCat ha aconseguit guanyar. "I ho hem fet amb esforç, determinació i dignitat", afirma.  Geis també ha tingut un record per als consellers destituïts i als 'Jordis', que continuen a la presó. "Quan em vaig presentar a Barcelona vaig dir que no beuria cava i no en beure fins que el president i tothom hagi sortit de la presó", ha afirmat.  Eufòria a Ciutadans  Un dels grans vencedors de la nit ha estat Ciutadans. Els quatre escons a la demarcació de Girona suposen doblar els resultats del 2015, i empatar amb Esquerra com a segona força – malgrat que amb menys vots que els republicans -. El candidat per Girona a la demarcació, Jean Castel, considera un "èxit estrepitós" el resultat i ha demanat als partits independentistes que "no tornin a parlar en nom del poble de Catalunya". Castel ha agraït la campanya que han dut a terme a Girona on recorda que han crescut un 60% des de les primeres eleccions i ha vaticinat un "gran resultat" en les properes municipals. "Girona, com Catalunya, és plural i els ciutadans ho han deixat clar", ha reblat el candidat de Ciutadans. En aquest sentit, Castel ha animat a la cinquantena de militants del partit taronja assegurant que "no tenen sostre".  Finalment, el candidat, visiblement emocionat, ha lamentat que les forces independentistes "encara sumen la majoria", però ha deixat clar que Catalunya "ha votat perquè Inés Arrimadas sigui la presidenta del Parlament". ERC rep els resultats amb alegria continguda A la seu d'ERC, la nit s'ha viscut amb alegria continguda. La cap de llista, Dolors Bassa, ha fet una valoració molt positiva de la participació i ha assenyalat que, "contra tot pronòstic", l'independentisme en el seu conjunt "ha aconseguit més vots". Pel que fa en clau gironina, s'ha felicitat per haver aconseguit els 4 escons que, sumats amb els 7 obtinguts des de JxCAT, igualen els 11 aconseguits fa dos anys. Un fet que, segons ha precisat, s'ha aconseguit després d'haver viscut una campanya en inferioritat de condicions respecte altres partits ja que es "va afegir a mitja campanya perquè estava a la presó". Malgrat tot, ha agraït emocionada la feina que han fet els seus companys de llista quan no hi era, tot demostrant que són un Per la seva banda, el diputat republicà Roger Torrent ha admès que "el factor Puigdemont era important i s'ha notat" i ha felicitat JxCAT per haver guanyat a la demarcació. El PSC no obté el segon escó pel "vot útil" no independentista El cap de llista del PSC, Rafel Bruguera, ha destacat que el partit ha millorat els resultats dels anteriors comicis amb més vots. Tot i això, ha lamentat no haver pogut assolir el segon escó que s'havien fixat com a objectiu, entre altres coses perquè en aquests comicis s'han presentat juntament amb Units per Avançar (l'antiga Unió Democràtica). A falta d'estudiar i analitzar les dades de la demarcació, Bruguera ha admès que en aquestes eleccions "una part important del vot útil independentista ha anat a Ciutadans" que ha doblat el nombre d'escons. Finalment, s'ha compromès a treballar per aconseguir el "diàleg" i el "respecte a la legalitat" que creu "molt necessari" a partir d'ara per aconseguir "més autogovern i una millor Catalunya La CUP destaca l'ostracisme del PP Per la seva banda la candidata de la CUP per Girona, Natàlia Sánchez, no amagava la seva satisfacció per haver sortit escollida com a candidata al Parlament, si bé reconeixia que la ciutadania "ha apostat per Esquerra i JuntsXCat". Amb tot, la figuerenca ha posat en valor el resultat del PP a la demarcació. "El partit que ha posat en marxa el 155, és extraparlamentari a Girona", ha ressaltat. Sánchez ha agraït el suport dels votants reconeix que a Girona han pogut "consolidar" l'escó, fet que "mostra el compromís de bona part de la ciutadania".  El PP, sense representació  La pèrdua de l'únic diputat que el PP tenia a les comarques gironines s'ha rebut amb cares llargues i decepció. La candidata, Maria Àngels Olmedo, ha admès que aquests no eren els resultats "esperats" però ha assegurat que seguiran treballant per recuperar la representació a la demarcació.  "No estem contents però vull agrair a tota la gent que ens ha fet confiança", ha insistit. Olmedo no ha volgut entrar a valorar si el vot "popular" s'ha desplaçat a Ciutadans. "Els catalans i catalanes han votat el que han votat", s'ha limitat a dir. "A partir de demà haurem de fer les valoracions i veure què ha passat", ha afegit.  Planagumà es queda fora Una de les incògnites era saber si el candidat de Catalunya ECP, Llorenç Planagumà, mantindria l'escó que Catalunya Sí que es Pot va aconseguir fa dos anys i mig, en aquella ocasió amb Marc Vidal. Planagumà ha reconegut que "no era gens positiu" el resultat i ha lamentat que "s'hagi polaritzat tant" la campanya en l'eix nacional i no en l'àmbit social.

Summary: Gemma Geis (JxCAT): "A les comarques gironines ha guanyat la candidatura del president legítim"


El PP ha recorregut davant la Junta Electoral Central (JEC) la decisió de la Junta Electoral Provincial (JEP) de Barcelona de no inhabilitar immediatament el president de la Generalitat, Quim Torra, després de la sentència del Tribunal Superior de Justícia de Catalunya (TSJC) per desobediència. El líder del PP, Pablo Casado, ha dit que el partit fa aquesta petició perquè el govern espanyol no ho ha fet. Segons l'escrit dels populars, la interpretació "pròpia" que la JEP fa de la Llei Orgànica de Règim Electoral General (LOREG) és "obertament contrària a la llei" i "absolutament aliena a la seva competència". Pel PP, l'article 6.2.b que estableix la inelegibilitat dels condemnats a inhabilitació, encara que sigui sense sentència ferma, és d'aplicació automàtica, ja que el seu redactat és "taxatiu  i inequívoc"  i així ha estat interpretat per la JEC. Per argumentar-ho, aporta dues resolucions de la pròpia JEC de l'abril i el juliol d'aquest any i el vot particular d'un dels membres de la JEP que es va oposar a la decisió majoritària en el cas de Torra. De fet, considera que la ponderació de drets que va fer la JEP entre la LOREG i l'Estatut d'Autonomia de Catalunya i els drets polítics de Torra porta a la "pura inaplicació" de la LOREG. A més, recorda que la modificació de la LOREG és posterior a l'Estatut català i és d'aplicació més específica i, per tant, preval sobre la norma catalana.

Summary: El PP demana a la JEC que inhabiliti ja Torra per la sentència del TSJC


"La diplomàcia espanyola continua sent com he vist els últims temps, igual de poc diplomàtica, segueix fent el ridícul amb accions com aquestes". Són paraules del president del grup parlamentari d'ERC, Sergi Sabrià, després que l'Estat espanyol s'hagi queixat a l'ambaixador belga a Madrid per una carta de suport del president del Parlament Flamenc, Jean Peumans, a Carme Forcadell, expresidenta del Parlament, empresonada de forma preventiva. El ministeri d'Exteriors espanyol ha contactat Marc Calcoen, representant del govern belga a l'Estat, per demanar explicacions sobre la carta de Peumans, on aquest afirma que "és totalment inacceptable que hi hagi polítics detinguts per les seves opinions". Fonts de la Moncloa també han confirmat que han traslladat el seu "profund malestar" pel contingut de la missiva.

Summary: Sabrià, sobre la queixa a l'ambaixdor belga: "La diplomàcia espanyola segueix fent el ridícul amb accions com aquestes"


Un home s’enfronta a una pena d’onze anys i mig de presó per haver agredit un home amb una navalla i amenaçat diverses persones més a Reus per motius racials. Els fets es van produir a l’octubre del 2011 quan el processat va abordar un home que es dirigia a la mesquita del barri Fortuny i li va clavar una ganivetada al coll mentre li deia “moro de merda, després et mato”. Prèviament, l’individu ja havia intentat agredir un altre individu amb la navalla i havia amenaçat una altra persona. Igualment, una setmana més tard l’home també va increpar un grup de dones magrebines. Segons la fiscalia, els fets constitueixen un delicte d’homicidi en grau de temptativa i dos delictes d’amenaces amb ús d’instrument perillós, tots ells amb l’agreujant de discriminació per motius d’ètnia. Segons l’escrit del fiscal, el processat està diagnosticat de trastorn de personalitat no especificat, però es trobava en plenes facultats en el moment dels fets. Cap a les quatre de la tarda de l’11 d’octubre del 2011, mentre caminava pel carrer Corredor del Gas de la capital del Baix Camp, l’home va increpar una persona d’ètnia magrebina que es trobava a l’altre costat de la vorera dient-li “vine cap aquí moro de merda”. La víctima, però, no s’hi va apropar.  Més tard, al carrer Riera d’Aragó, va topar amb un altre home de nacionalitat magrebina i, quan aquest li va dirigir la paraula, el processat va treure la navalla que duia a l’esquena i es va abraonar contra l’home “en un gest prolongat a l’alçada de l’abdomen, sense aconseguir el seu propòsit perquè la víctima el va poder esquivar, mentre li deia moro de merda”.  Posteriorment, “amb el propòsit de menyscabar la vida o havent-se-li representat aquesta possibilitat”, el processat va atacar un altre individu que caminava per l’avinguda Pere el Cerimoniós de Reus en direcció a la mesquita del barri Fortuny. Segons l’escrit del fiscal, l’home va clavar la navalla al coll de l’home “a causa de la seva nacionalitat marroquina” mentre li manifestava “moro de merda, després et mato”. La víctima va patir un tall punxegut d’entre dos i tres centímetres de longitud al coll, que es va quedar a poca distància de vasos importants. La ferida va trigar vuit dies en curar-se, tres dels quals van ser d’hospitalització i tres més d’impeditius.  Igualment, cap a les quatre de la tarda del 18 d’octubre el 2011, el processat va increpar un grup de dones d’ètnia magrebina que es trobaven a la plaça de l’església del barri de Sant Josep Obrer. Segons el fiscal, els va dir “mores de merda, us la trauré”, amb el gest de dirigir la mà cap a la zona lumbar. Tot i això, va cessar de la seva conducta quan un individu que va presenciar els fets va trucar al telèfon d’emergències.  El processat va ser detingut el 18 d’octubre del 2011 i els agents li van intervenir una navalla punxeguda que duia amagada a l’esquena. L’arma blanca era de fulla plegable, amb un mànec de deu centímetres i una fulla de vuit. L’home va romandre en presó provisional del 20 d’octubre del 2011 al 8 de febrer del 2012. Segons la fiscalia, els fets són constitutius d’un delicte d’homicidi en grau de temptativa -pel qual sol·licita una pena de vuit anys de presó- i de dos delictes d’amenaces amb ús d’instrument perillós -amb una petició d’un any i nou mesos per cada delicte-. En tots els casos, concorre la circumstància agreujant de discriminació per motius d’ètnia. El ministeri públic sol·licita que el processat no es pugui apropar a una distància inferior a 500 metres ni es pugui comunicar amb la víctima de la ferida d’arma blanca durant un període de sis anys. En concepte de responsabilitat civil, la fiscalia reclama una indemnització de 1.000 euros pels danys morals i de 429,25 euros per les lesions sofertes. El judici se celebrarà a l’Audiència de Tarragona.

Summary: S’enfronta a més d’11 anys de presó per agredir i amenaçar diverses persones per motius racials a Reus


La cap de llista de Cs per Barcelona, Inés Arrimadas, ha reiterat que Cs descarta un pacte amb el PSOE i ha assegurat que es mantindran "fidels" amb el que han dit durant la campanya electoral. "No crec que hi hagi cap ciutadà que ens hagi votat perquè Sánchez sigui president", ha afirmat en declaracions a Catalunya Ràdio el dia després del 28-A. Segons Arrimadas, el president espanyol s'ha tancat ell sol les portes a pactar amb Cs i ha argumentat que la situació a l'estat espanyol és diferent a cap altre país europeu perquè "el cop d'estat ho canvia tot". Arrimadas admet que té una sensació "agredolça" perquè Cs a nivell estatal ha obtingut un "bon resultat" però ha donat per fet que Sánchez governarà amb Podem i els nacionalistes.

Summary: Arrimadas descarta un pacte PSOE-Cs: "No crec que cap ciutadà ens hagi votat perquè Sánchez sigui president"


Els agents socials i econòmics del sector d'atenció a la gent gran critiquen que la proposta de pressupostos del Govern destina només 15 MEUR a l'atenció a la gent gran, cosa que calculen que implica dedicar menys d'un euro al dia per persona en residència assistida, que és el recurs majoritari entre les persones grans en situació de dependència. En un comunicat, el sector considera que està ''infrafinançat'' des de fa dotze anys, i que obliga a mantenir uns salaris ''molt ajustats'' que provoquen que el sector no sigui ''atractiu'' per a la gran majoria de professionals. Per això, demanen recuperar ''el full de ruta'' amb la proposta inicial de 300 MEUR pels propers quatre anys i no 90 com ha quedat finalment.  Patronals i sindicats consideren que només amb aquest 300 MEUR el sector es podrà ajustar a les necessitats de la societat i garantir, alhora, la qualitat i l'equitat en l'atenció a la gent gran, millorar les condicions laborals dels professionals i garantir també, la sostenibilitat de les empreses i les entitats. Per això, manifesten ''sorpresa i decepció'', per aquest canvi de proposta. En el comunicat, els agents socials i econòmics lamenten que de l'increment de 3.000 milions respecte els darrers comptes aprovats, només 15 MEUR es puguin destinar a l'atenció a la gent gran, malgrat que per les altres àrees estratègiques vinculades a polítiques socials es prevegin ''increments significatius''.  El comunicat el signen l'Associació Catalana de Recursos Assistencials (ACRA), els Centres Sociosanitaris Catòlics de Catalunya, CCOO, el Consorci de Salut i Social de Catalunya, la Confederació, la Unió Catalana d'Hospitals, la Unió General dels Treballadors i la Unió de Petites i Mitjanes Residències.

Summary: El sector d'atenció a la gent gran critica que els comptes del 2020 només destinin 15 MEUR a dependència i discapacitat


El diputat creu que Girona pot sortir "del cul de sac" en inversions de l'Estat si es crea una majoria alternativa al PP ACN Girona.-Els partits gironins han engegat ja la maquinària preelectoral. Aquest dijous els diputats i senadors que van encapçalar la llista de Democràcia i Llibertat han fet balanç de legislatura més curta de la història. El diputat Jordi Xuclà creu que ha estat una legislatura "fallida" però, tot i això, apunta que ha estat útil per alguns aspectes. En aquest sentit, destaca que en les votacions en comissions i d'altres sessions s'ha articular una majoria alternativa al PP i confia que això, si es reedita, pugui ajudar a desencallar la inversió en infraestructures a la demarcació. "Volem anar a Madrid a ser útils perquè Girona pugui veure's dignificada i surti d'aquest cul de sac", ha manifestat. Xuclà, que confirma que vol repetir, ha lamentat que no prosperi la proposta d'un "pacte a la gironina" i criticat ERC perquè creu que ha mostrat "reticències incomprensibles".  Per als diputats gironins de la llavors anomenada Democràcia i Llibertat –el 26 de juny concorreran novament sota les sigles de Convergència-, aquesta ha estat una legislatura "fallida". El diputat Jordi Xuclà ha recordat que va ser el seu partit qui va proposar al febrer un "pacte a la gironina" per tal que el territori fes front comú a Madrid a l'hora de reclamar que es desencallin obres pendents. "Apostem per la unitat d'acció absoluta, té un sentit històric anar tots a una", ha manifestat.  Aquest oferiment va ser ben rebut per la líder d'En Comú Podem, Dolors Terradas, i pel cap de llista del PSC, Marc Lamuà, però no va comptar amb el vistiplau d'ERC. Per això, Xuclà encara es mostra molest per la situació i acusa els republicans de mostrar "reticències incomprensibles". "Tàcitament votem el mateix al Congrés però ERC no ha tingut especial interès i era una oportunitat perquè Girona sortís del cul de sac on l'ha posat el PP", ha dit.  "S'han acabat les majories absolutes" Tot i qualificar de "legislatura fallida" els darrers cinc mesos, el diputat considera que han servit per adonar-se que amb la nova configuració del Congrés i amb la irrupció de dos nous partits (Podemos i Ciutadans) en algunes votacions de comissions i sessions s'ha articulat una majoria alternativa al PP. A més, segons Xuclà, les passades eleccions del 20 de desembre van posar de manifest "la fi de la majoria absoluta" i, per tant, aquests dos factors fan que sigui optimista de cara a la situació que viu Girona.  Per a Xuclà, el PP "s'ha desconnectat" de la política gironina i ha deixat la demarcació a la cua en inversions. Amb aquest nou escenari i evitant una majoria absoluta dels populars, el diputat gironí confia que la situació es pot redreçar. "Constatem que hi ha una majoria al Congrés que permetria arribar a la normalitat, és a dir, a accelerar les infraestructures pendents", ha manifestat.  El diputat també ha criticat que, tot i que el PP havia aprovat el pressupost del 2016 l'estiu passat, no ha aprofitat per executar obres pendents a Girona i ha enumerat els "incompliments" de l'executiu espanyol amb Girona, especialment pel que fa a la N-II, la variant d'Olot o les obres de reposició d'Adif a la llosa de l'estació de Girona.  Disposats a repetir De cara a les eleccions del 26 de juny, Jordi Xuclà ja ha presentat la seva candidatura a l'agrupació de CDC de la Garrotxa per tal de tornar a encapçalar la llista del proper 26 de juny. També han expressat al seu desig de repetir els senadors Joan Bagué i Marta Massó.  Pel que fa a Elena Ribera, de Demòcrates, ha concretat que el seu partit ha d'acabar de decidir la forma amb la què concorren a les eleccions però ha dit que la seva aposta és la d'una llista conjunta amb Convergència. També ha lamentat que ERC no se sumi a una llista unitària i ha deixat clar el seu desig de tornar a ser al Congrés.

Summary: Xuclà critica que ERC ha mostrat "reticències incomprensibles" per tirar endavant un "pacte a la gironina" a Madrid


El secretari general del PSOE, Pedro Sánchez, ha acusat el president de la Generalitat en funcions Artur Mas de “situar Catalunya fora de la legalitat” i “fracturar” el país. En declaracions a la premsa a Brussel·les, on ha participat a la reunió dels socialdemòcrates europeus, Sánchez ha dit que “les lleis hi són per complir-les”. “A les persones que han ovacionat al senyor Mas avui a la compareixença els recordo que el senyor Mas ha intentat situar Catalunya fora de la legalitat, ha estat el president d’un partit que no ha netejat de la taca de la corrupció per finançament irregular i que ha fracturat Catalunya des del punt de vista social i emocional”, ha dit.  Pedro Sánchez ha assegurat que el PSOE “sempre ha defensat que una crisi política com la que s’està vivint a Catalunya s’ha de resoldre des de la política” però que “les lleis hi són per complir-les”.  Segons el secretari general dels socialistes, cal un president espanyol “que no s’amagui darrere de les institucions, dels tribunals”. Sánchez ha demanat a Rajoy “que no judicialitzi la política” i que “resolgui des del punt de vista polític una crisi política com la que està passant a Catalunya”.

Summary: Sánchez acusa Mas d’intentar “situar Catalunya fora de la legalitat” i “fracturar” el país a nivell “social i emocional”


Ha estat localitzat inconscient a la primera planta de l'habitatge ACN Lloret de Mar.-Un home de 46 anys ha resultat intoxicat greu aquest dimecres a la matinada en l'incendi d'una casa de dues plantes situada al carrer Cala d'en Simon número 13, a la urbanització la Montgoda, de Lloret de Mar (Selva), segons han informat els Bombers de la Generalitat. L'home ha estat localitzat inconscient a la primera planta de l'habitatge, mentre que el foc ha afectat planta baixa, a la part de l'entrada, i del menjador. Dins de la casa, hi havia gran acumulació d'objectes i en arribar els Bombers el foc era bastant virulent. L'avís s'ha produït poc abans de les tres de la matinada i al voltant de mitja hora més tard ja s'ha donat per controlat. Fins al lloc, s'hi han traslladat tres dotacions dels Bombers de la Generalitat. Pel que fa l'home intoxicat, ha estat traslladat a l'Hospital Josep Trueta de Girona amb pronòstic greu, segons el SEM. D'altra banda, un bomber ha patit ferides lleus al peu durant les tasques d'extinció de l'incendi.

Summary: Un home de 46 anys resulta intoxicat greu en l'incendi d'una casa a Lloret de Mar


El Col·legi de Periodistes de Catalunya ha exigit a les autoritats i els cossos policials una "reacció ferma" per aturar "l'espiral" d'atacs i agressions contra els periodistes que cobreixen les manifestacions per la sentència i els aldarulls. "Estic farta de recordar que els periodistes, a les manifestacions, no hi van a passejar, sinó a defensar el dret a informació de la ciutadania, fan la seva feina", ha assegurat la degana del Col·legi, Neus Bonet, en declaracions al 'Suplement' de Catalunya Ràdio. "Fem manifesta la nostra protesta pel que va passar ahir, no podem quedar-nos de braços creuats",  ha afegit el vicedegà Joan Maria Morros al 'Via Lliure' de RAC1.

Summary: El Col·legi de Periodistes exigeix una "reacció ferma" d'autoritats i cossos policials contra les agressions


Aquesta divendres a la tarda ha arribat a l'estació del Pla Vilanoveta de Lleida el segon dels dos nous trens que a partir de la primavera està previst que comencin a circular per la línia ferroviària Lleida-la Pobla. El comboi ha arribat en un transport especial per carretera des de Suïssa, on Ferrocarrils de la Generalitat (FGC) l'ha comprat a l'empresa especialitzada Stadler. El primer dels nous trens que circularan per la línia de la Pobla va arribar el 16 de gener a la capital del Segrià i, posteriorment, va començar a circular en període proves, com passarà a partir d'ara amb el segon tren. Amb la posada en servei dels nous combois es recuperaran les tres freqüències diàries entre Lleida i la Pobla de Segur, retallades a només una des del 2012, i també hi haurà parades a demanda en set estacions. A més, les emissions contaminants es reduiran un 60%. Passades les tres de la tarda han arribat a Lleida en transport especial els dos vagons, així com la unitat central de potència, del segon dels nous trens adquirits per FGC i que circularan per la línia de la Pobla.  Els dos nous trens han costat 9,4 milions d'euros i s'han fabricat durant dos anys expressament adaptats a les característiques d'aquesta línia: d'ample ibèric i de tracció dièsel, ja que no està electrificada. De fet, l'encàrrec a l'empresa suïssa es va fer perquè la Generalitat considerava massa cara la gestió de la línia que fa la companyia Renfe, l'única que disposa de combois d'amplada ibèrica. Els nous combois fan aproximadament 50 metres de llarg i tenen capacitat per a 201 passatgers cada un, la meitat (104) asseguts. Entre d'altres característiques, compten amb plataformes d'accés fàcil, estan climatitzats, gaudeixen de cobertura WIFI i tenen espais oberts i amplis on poden transportar-se, fins i tot, bicicletes. Més freqüències entre Lleida i la Pobla de Segur La posada en marxa dels nous trens triplicarà les freqüències actuals (es recuperaran els tres viatges diaris entre Lleida i la Pobla i 10 entre Lleida i Balaguer) i, segons la Generalitat, permetrà també guanyar velocitat comercial i comoditat per als passatgers. Les freqüències es van reduir el 2012 per estalviar un milió d'euros anuals i retallar el dèficit. En concret, es va deixar només un servei d'anada i tornada per tot el recorregut fins a la Pobla i quatre entre Lleida i Balaguer. Abans n'hi havia tres per a tot el recorregut i vuit fins a Balaguer. En aquests moments, Ferrocarrils de la Generalitat és qui gestiona la línia, propietat de la Generalitat, però els combois que hi circulen són llogats a Renfe. Quan entrin en servei els nous trens FGC assumirà també la tasques operatives. La línia Lleida-La Pobla de Segur inclou tant el servei de tren entre aquestes dues poblacions com el servei turístic del Tren dels Llacs. Després del traspàs de la línia, l'any 2005, Adif es va ocupar de la regulació del trànsit, l'atenció al client i la venda de bitllets a l'estació de Balaguer i Renfe Operadora de l'operació de la línia. El mes de gener del 2015, FGC va assumir les tasques de manteniment de les infraestructures i quan entrin en servei els nous trens, que està previst que comencin el servei comercial la primavera d'enguany, assumirà també la tasques operatives. Reducció del temps de trajecte També està previst que la nova línia tingui parades 'facultatives', és a dir, prèvia demanda, en 7 estacions per poder quadrar i millorar els horaris. Són les estacions que tenen menys usuaris i els combois només s'aturaran si algun viatger ho demana prèviament prement el botó corresponent. De fet, aquest canvi sumat a l'increment de la velocitat comercial permetrà reduir els temps dels trajectes. En concret, de Lleida a Balaguer es passarà de 29 a 24 minuts, de Balaguer a la Pobla de 81 a 69 minuts i de Lleida a la Pobla de 110 a 93 minuts.  Concretament pel que fa a les freqüències, entre Lleida i la Pobla es passarà d'un servei diari a 3 els dies feiners i diumenges i 2 els dissabtes. Entre Lleida i Balaguer es passarà de quatre serveis diaris els feiners a 10, i de tres els caps de setmana a 9 els dissabtes i diumenges direcció Balaguer i 10 els diumenges direcció Lleida.

Summary: Arriba a Lleida el segon dels nous trens que circularan a partir de la primavera per la línia de la Pobla


El Jutjat Contenciós-Administratiu número 3 de Barcelona ha condemnat l'Ajuntament de Barcelona a penjar al Saló de Plens i en un lloc preferent i d'honor la foto del rei Felip VI, després que l'estiu del 2015, poc després de les eleccions municipals, es retirés l'efígie del seu pare, Joan Carles I, que acabava d'abdicar, i no se substituís pel retrat del nou monarca. Quan es va saber que el nou equip de govern havia retirat l'efígie, la Delegació del Govern va requerir al consistori que posés el retrat de Felip VI al lloc que li correspon segons el Reial decret del reglament de funcionament de les entitats locals, del 1986. El govern espanyol va reclamar un "lloc preferent i d'honor" al saló de plens, per una foto "de la mida habitual per aquesta ubicació". L'alcaldessa de Barcelona, Ada Colau, va respondre que havien retirat l'efígie de Joan Carles perquè ja no era el cap d'estat, i que havien demanat al Ministeri d'Hisenda i Administracions Públiques que els enviés la foto del nou rei Felip. A més, el consistori va al·legar que el desembre del 2015 es va aprovar el nou reglament municipal en base a la Carta Municipal de Barcelona, que no fa cap esment al retrat del monarca. Aquest nou reglament també ha estat recorregut davant del Tribunal Superior de Justícia de Catalunya. La Delegació del Govern va recordar a l'Ajuntament que Patrimoni Nacional havia posat a disposició de les administracions públiques fotos del rei en format digital per presidir sales i despatxos oficials. En tot cas, la magistrada ha resolt a favor de la Delegació perquè recorda que la llei estatal està per sobre del reglament municipal  i obliga els consistoris a col·locar la foto del cap d'estat.

Summary: Un jutjat de Barcelona obliga l'Ajuntament a penjar la foto del rei al Saló de Plens


Més d'una cinquantena de persones s'han concentrat aquest dilluns a les tres del migdia a la presó de Mas d'Enric al Catllar (Tarragonès), on s'hi troba ingressada Carme Forcadell des del juliol de l'any passat. La concentració s'ha hagut de fer al punt de control d'accés a la presó, donat que l'aparcament i entrada habitual de visites ha estat bloquejada, durant el dia d'avui, per ordre expressa de la direcció del centre penitenciari. Els concentrats, alguns d'ells amb estelades, han hagut de deixar els vehicles als vorals de la carretera que dona accés a la presó del Catllar. Molts expressaven la seva indignació per la sentència del Suprem, tot advertint que no defalliran. La concentració, que ha durat una hora, s'ha produït sense cap tipus d'incident. Tres agents dels Mossos han estat presents durant l'acció.

Summary: Concentració de més d'una cinquantena de persones a la presó del Catllar


La primera reunió entre la direcció i els treballadors del Metro de TMB ha acabat aquest dimecres sense acords concrets entre les parts, i ambdues han estat convocades a una nova trobada demà per intentar acostar postures. La direcció ha defensat que no hi ha motius per a la convocatòria d'una vaga i s'ha mostrat disposada a continuar acordant el conveni col·lectiu, després que la part social abandonés la taula negociadora a principis d'abril. De la seva banda, els representants dels treballadors han lamentat que l'oferta de la direcció sobre el conveni col·lectiu està "molt allunyada" de les demandes de la plantilla. La direcció ha proposat uns serveis mínims en hores punta del 80% en totes les línies convencionals a causa de l'elevada demanda que registra el servei de Metro en un dia feiner. Segons TMB, uns 300.000 usuaris utilitzen el Metro entre les 7.00h i les 10.00h en un dia feiner i uns 168.000 més ho fan entre les 16.00h i les 18.00h. La petició dels serveis mínims per part de la direcció s'elevaria al 100% en les línies automàtiques, ja que al seu parer no s'afectaria al dret a vaga en tractar-se de línies sense conductor. En les hores vall, la direcció reclama uns serveis del 60%. Fonts de l'empresa han recordat que 281 treballadors del Metro es van mostrar en la darrera assemblea a favor de la vaga i 243 a favor d'interrompre les negociacions del conveni sobre una plantilla total de 3.500 persones.   Els representants dels treballadors han sol·licitat uns serveis mínims del 0%, argumentant que hi ha alternatives de transport públic a la ciutat. En una reunió al departament de Treball, les dues parts han negociat sobre punts del conveni referents als horaris, les compensacions per hores extres i els períodes de vacances, entre d'altres. Els treballadors del Metro valoraran l'estat de la negociació amb la direcció del Metro en una assemblea aquest divendres, que se celebrarà en dos torns (9.30h i 16.00h) a la Nau Bostik de la Sagrera.   Els treballadors del Metro van decidir en una assemblea el 3 d'abril fer aturades de dues hores per torn cada dilluns a partir del 24 d’abril com a protesta pel que consideren un bloqueig de la negociació del conveni col·lectiu. La vaga del primer torn serà de les 7.00h a les 9.00h, la del segon torn de les 16.00h a les 18.00h i la del tercer torn de les 20.30h a les 22.30h.

Summary: Direcció i treballadors del Metro s'emplacen a una nova reunió de mediació demà després de tancar sense acord la d'avui